B. Sániová, poslankyňa: (2007-05-11):
K najvýznamnejším medzinárodným organizáciám pôsobiacim v humanitárnej oblasti patrí Medzinárodné hnutie Červeného kríža a Červeného polmesiaca. Slovenský Červený kríž bol vládou Slovenskej republiky, a to presne 8. 12. 1993, uznaný za jedinú národnú spoločnosť Červeného kríža, ktorá pôsobí na území Slovenskej republiky, a to podľa Ženevských dohovorov a ich dodatkových protokolov. Ženevské dohovory, takisto ako aj Ústava Medzinárodnej federácie Červeného kríža obsahujú základné obligatórne požiadavky a princípy pre jednotlivé národné spoločnosti. Takouto je aj Slovenský Červený kríž. Tieto spoločnosti musia spĺňať a musia sa nimi riadiť. V ich zmysle národná spoločnosť musí byť jedinou národnou spoločnosťou na území príslušného štátu, musí mať pomocný charakter. Musí byť neštátna, byť nezávislá, musí používať symboly Medzinárodného hnutia Červeného kríža, konať v súlade so Ženevskými dohovormi, s princípmi medzinárodného humanitárneho práva, byť súčasťou univerzálneho systému Medzinárodného hnutia Červeného kríža, musí byť humánne orientovane neutrálna a musí pôsobiť na celom území štátu, mať teda celoštátnu pôsobnosť. A posledne musí mať dobrovoľný charakter. Jeden z dôvodov, prečo sme predložili nový zákon o Slovenskom Červenom kríži, je ten, že zákon, ktorý vstúpil do platnosti 1. mája 1994 pod číslom 84 o Slovenskom Červenom kríži, nebol za posledných dvanásť rokov novelizovaný. Spôsobilo to mnohé problémy v praxi. Napríklad jednotlivé ustanovenia nereflektovali na aktuálny právny stav – reforma zdravotníctva, reforma verejnej správy, zákon o integrovanom záchrannom systéme, zákon o sociálnej pomoci a podobne. Ďalej aj to, že používaná právna terminológia je už zastaraná. Predložený návrh zákona o Slovenskom Červenom kríži upravuje najmä nasledovné okruhy problémov: 1. Deklaruje medzinárodné postavenie Slovenského Červeného kríža ako národnej spoločnosti Červeného kríža, ako som uviedla na začiatku. 2. Definuje postavenie Slovenského Červeného kríža v právnom poriadku Slovenskej republiky tak, že Slovenský Červený kríž garantuje postavenie osobitnej neštátnej právnickej osoby, ktorej vo vzťahu k týmto zákonom neupravených priznáva právne postavenie neziskovej organizácie podľa zákona č. 213/1997 Z. z. o neziskových organizáciách v znení zákona č. 35/2002 Z. z., čo najviac zodpovedná charakteru, poslaniu a úlohám Slovenského Červeného kríža. 3. Presnejšie a prehľadnejšie ako zákon z roku 1994 vymedzuje vzťahy Slovenskej republiky a subjektov územnej samosprávy a Slovenského Červeného kríža, pričom v súlade s požiadavkami Ústavy Medzinárodnej federácie Červeného kríža podrobnejšiu úpravu týchto vzťahov odkazuje na osobitné zmluvy. 4. Vymedzuje základné úlohy Slovenského Červeného kríža tak, ako to máte v predloženom materiáli, a to dokonca v trinástich bodoch. Rámcovo vymedzuje organizačnú štruktúru Slovenského Červeného kríža. Ustanovuje zásady hospodárenia Slovenského Červeného kríža vrátane foriem získavania prostriedkov na činnosť, ktorých súčasťou sú v súlade s doterajšími tradíciami vnútroštátnej právnej úpravy a záväzkami Slovenskej republiky, vyplývajúcimi zo Ženevských dohovorov, aj dotácie z verejných fondov. V rozsahu vymedzenom osobitnými predpismi, tak ako dosiaľ, garantuje Slovenský Červený kríž oslobodenie od niektorých daní, cla, súdnych, správnych a poštových poplatkov. Vymedzuje pravidlá používania ochrany znaku a názvu Červeného kríža na území Slovenskej republiky a vymedzuje presnejšie ako dosiaľ skutkovú podstatu priestupku za ich neoprávnené použitie, ako aj príslušného priestupkového konania. Predložený návrh zákona je v súlade s Ústavou Slovenskej republiky a ostatnými ústavnými zákonmi, ako aj medzinárodnými zmluvami a inými medzinárodnými záväzkami, ktorými je Slovenská republika viazaná. Vážené panie poslankyne, páni poslanci, na záver si vás dovoľujem láskavo požiadať o podporu predloženého návrhu zákona o Slovenskom Červenom kríži. Ďakujem vám za pozornosť.